ועדת החוקה, חוק ומשפט, כנסת 15, פרוטוקול מספר 132, 2000-06-12 10:00

אמנון רובינשטיין: בוקר טוב.

אמנון רובינשטיין: אני פותח את ישיבת ועדת החוקה, על סדר-היום: תקנות פנקס האימוצים (תיקון מס' 2) – אישור התקנות.

פרץ סגל: מדובר בתקנות בעניין של רישום אימוץ בין-ארצי בפנקס האימוצים.

פרץ סגל: בסוף השנה שעברה תיקנו תקנות שקובעות, בין היתר, שכאשר מביאים לרישום בפני רשם האימוצים, בפנקס האימוצים, את עניין האימוץ הבין-ארצי, צריך לצרף פסק דין סופי או צו של אימוץ הילד, שבדרך כלל ניתן ממדינת החוץ, בצירוף אישורה של מדינת החוץ, לפי החוק, שניתן על-ידי נציג דיפלומטי או קונסולרי של מדינת חוץ בישראל.

פרץ סגל: התברר שהנוהל הזה אינו תואם את המציאות משתי בחינות: ראשית, מבחינה זאת שמדינות החוץ נותנות את האישור המשפטי ממדינות החוץ עצמן, כך שהקונסוליה בישראל איננה נדרשת שוב לתת אישור על משהו, שהוצא בדרך כלל על-ידי משרד החוץ של אותה מדינה לפני שאותו ילד קיבל אשרת כניסה לישראל.

פרץ סגל: הקונסוליות עצמן אומרות שהן אינן נותנות אישורים.

אמנון רובינשטיין: אתם רוצים שזה יהיה קונסוליה של ישראל במדינת החוץ.

אברהם רביץ: יסולח לי אם אני אחרוג מעט, ולא ייאמר שזה נושא חדש.

אברהם רביץ: שמעתי, ואני לא יודע אם כך נהוג, שבמדינת ישראל יש ספר אימוצים, במטרה למנוע נישואי אח-אחות וכן הלאה.

אברהם רביץ: האם יש דבר כזה שעומד לעיני הרבנות, שעוסקת ברישום נישואים?

אברהם רביץ: מה אנחנו עושים כדי למנוע את הדבר באימוץ חוץ-לארץ, שיהיה לנגד עיני רשמי הנישואים מאגר מידע, שלא יינשאו אח-אחות וכן הלאה?

אברהם רביץ: זה לא נושא שנמצא בוויכוח, הרי כולנו רוצים למנוע את העניין.

אברהם רביץ: איך עושים את הדבר בצורה מסודרת, שיהיה רשום בספר ההורים הביולוגיים של הילד או הילדה המאומצים?

פרץ סגל: הדברים האלה מוסדרים, מכיוון שתקנות פנקס האימוצים קובעות, שרשם הנישואין הוא בין אלה שפנקס האימוצים פתוח לפניו.

אברהם רביץ: אני שואל על אימוץ חוץ-לארץ.

פרץ סגל: כל הפרטים על הילד נמצאים בפנקס האימוצים, לפי צו האימוץ.

אברהם רביץ: האם נתנו את דעתנו לכך שההורים הביולוגיים יהיו רשומים בקונסוליה שם, שהיא תעביר לכאן, כאשר דרשנו את הפרטים השונים שיירשמו?

אברהם רביץ: האם אנחנו ערים לכך?

פרץ סגל: הפרטים שנדרשים על-פי החוק הם הסכמת ההורים הביולוגיים וכל הפרטים לגביהם.

פרץ סגל: הכול רשום מכוח האמנה הבין-לאומית.

אברהם רביץ: איפה המאגר הזה נמצא?

פרץ סגל: המאגר נמצא בפנקס האימוצים.

פרץ סגל: אבל עוד לפני, הדרישה היא שיהיו שני העתקים של המסמכים האלה בידי העמותה שאחראית על האימוץ.

פרץ סגל: נוסף לכך, חייבים להפקיד את זה בידי הרשות המרכזית, או בדרך אחרת, לדוגמה, בבנק, בכספת.

אמנון רובינשטיין: הרבנות מקבלת את הפרטים?

פרץ סגל: לפי התקנות, הרבנות מקבלת את כל האינפורמציה בפנקס האימוצים.

אמנון רובינשטיין: מי בעד אישור התקנות?

אמנון רובינשטיין: בעד אישור התקנות – 2

אמנון רובינשטיין: התקנות אושרו.

ירדן: אדוני, אני כאן מטעם משרד החוץ ורציתי להביע את תמיהתי על כך שאומר שר המשפטים במכתבו אליך, מיום 22 במאי - - -

אמנון רובינשטיין: תריבו עם משרד המשפטים, לא כאן בוועדה.

ירדן: זה גם עניינו של אדוני.

אמנון רובינשטיין: זה לא ענייני.

אמנון רובינשטיין: הממשלה צריכה לבוא לכאן עם עמדה אחידה.

ירדן: קיימתי התייעצות עם שר העבודה והרווחה, והוא נתן את הסכמתו לתיקון המוצע, וייתכן שיש גם מקום לכך שוועדת החוקה, חוק ומשפט תשאל את דעתו של משרד החוץ בעניין.

ירדן: אנחנו ראינו את התקנות לפני רבע שעה.

אמנון רובינשטיין: הישיבה נעולה.